Efectul primarului-buldozer: Colterm a transformat curtea CET Sud în rampă ilegală de gunoi.
Lemne, saci, resturi din construcții, bidoane dar și bucăți de tencuială și zid formează o imensă rampă clandestină de gunoi.
Deșeuri care cauzează și poluare dar și riscuri pentru sănătatea publică, provenind din locuri insalubre sau cu umezeală, spori și ciuperci specifice mediilor umede.
Momentan, nicio autoritate, cu excepția Gărzii de Mediu, nu s-a sesizat vizavi de situația din curtea CET Sud, din Calea Șagului care se află în administrarea Coltrem SA, în insolvență.
Este interesant cum au fost depozitate deșeurile în incinta societății, ținând cont că este împrejmuită cu gard iar la porți se face control acces de către personalul propriu cât și de agenții unei firme private de pază.
Cert este că nimeni dintre cei care lucrează pe plaforma CET din sudului orașului nu știu și nu au văzut nimic.
Ca și când, câteva tone de mozol și deșeuri ar fi putut sări singure gardul peste noapte.
Asta din ce am discutat cu angajații la fața locului.
Directorul Colterm are însă o explicație, care se leagă direct de campania de demolări din oraș, dusă de edilul-șef.
Faptul că resturile sunt dispersate pe o suprafață foarte mare demonstrează că ele au fost aruncate la întâmplare și nu sunt resturi provenite de la lucrări ale societății, care să fi fost adunate și pregătite pentru a fi transportate.
Un alt indiciu este că au fost aruncate, la întâmplare, pe pământ. Indiferent dacă provenea de la lucrări interne sau din exterior, Colterm ar fi fost obligată să le încarce în vehicule proprii sau să solicite Retim niște containere de mare tonaj pentru deșeuri din construcții.
Mai mult, conform verificărilor cerute autorităților de mediu, Colterm nu figurează pe lista societăților autorizate pentru depozitarea deșeurilor, așa că ceea ce e în curte este, de fapt, o rampă clandestină de gunoi, chiar în perimetrul delimitat al CET-ului SUD.
Cum a devenit CET Sud rampă clandestină de gunoi?
Reprezentanții Gărzii de Mediu au fost și ei în control la fața locului, tocmai din cauza cantintăților mari de deșeuri și mai ales a faptului că societatea Colterm a săvârșit o ilegalitate, nefiind autorizată pentru depozitarea de astfel de deșeuri în perimetrele sale.
Cum s-a ajuns la această situație? Încă de anul trecut, de la startul demolărilor de garaje, a clădirilor de pe malul Begăi până la cele recente, cum ar fi ștrandul Termal, gardul și stâlpii de pe “strada” Cezar sau garajele din zonele de blocuri, transformate în parcări, toate operațiunile de demolare și debarasare a molozului și a altor deșeuri au fost realizate de către Colterm.
Deși obiectul principal al societății în insolvență este termoficarea, conducerea Primăriei Timișoara a considerat că le mai poate da celor de la Colterm sarcini suplimentare, care implică cheltuieli suplimentare – cum ar fi demolările și transportul deșeurilor,a molozului și resturilor din construcții.
Plus durerea de cap de a contracta o firmă specializată în neutralizarea unor astfel de deșeuri. Adică alte costuri suplimentare.
Aici Colterm a intrat pe teren minat, în sensul că a respectat dorințele primarului Fritz dar s-a trezit cu tone de deșeuri și moloz pe care neavând unde să le depoziteze, le-a pus în curtea CET Sud.
Astfel s-au încălcat mai multe norme din legislație dar și de sănătate publică și de protecție a mediului.
Lucru pe care îl recunoaște indirect chiar directorul general (interimar?) al Colterm, Petre Nenu.
Spunem interimar, deoarece pe site-ul oficial al companiei nu figurează nicio persoană din conducere, cu excepția directorului de distribuție Cristian Heredea și a directorului Dan Bătinaș.
Evident, se știe că șeful de facto al Colterm este administratorul special Cristian Amza, șeful USR Giroc, coleg de partid și apropiat al primarului Timișoarei. Ca o paranteză, la o societate în totală degringoladă, ultimele declarații de avere publice sunt din anul 2020.
“Am realizat două demolări și am avut în SEAP achiziția neutralizării. Neavând neutralizare, a trebuit să le duc la sud (CET Sud – n.r.) până am contractul de neutralizare.
Am semnat contract. Adică a fost licitată pe SEAP, cu timpii lungi care sunt ai SEAP-ului. Acum avem contract de neutralizare, urmează să vină firma să le concaseze și să le neutralizeze.
E vorba de deșeuri de pe Stanciu (zona străzii Ioan Stanciu din Calea Girocului unde s-au demolat garaje și corpuri de clădiri vechi – n.r.) și cele de la ștrand (ștrandul Termal -n.r.) și actualmente ce ducem de la Daliei (strada Daliei – n.r.). Bănuiesc că vor urma și ceva garaje de pe Constantin cel Mare, căci avem comandă și pentru alea.
Tot ce înseamnă și rezultă din demolări, trebuie să ai contract cu firmă specializată în neutralizare cu toate autorizările de mediu și așa mai departe. A fost licitație publică, s-au prezentat o firmă din Timișoara și una din București.
A câștigat cea din Timișoara, am înțeles. Au fost și cei de la Garda de Mediu și au întrebat și ei. Nu sunt gunoaie, sunt rezultate în urma demolării. Firma va separa betonul de pământ, de nisip, balast și ce mai e acolo”, a declarat, pentru Renașterea bănățeană, directorul general (interimar?) al Colterm, Petre Nenu.
Deci, fără a avea autorizație pentru depozitarea deșeurilor, Colterm ține în curte tone de resturi și gunoaie, unele din bucăți de clădiri vechi sau cu umezeală mare – cum e cazul deșeurilor de la strand, care reprezintă un pericol de mediu dar și pentru sănătatea publică. Toate acestea, pentru a satisface planul măreț de demolări electorale ale actualului primar.
De altfel, așa cum susțin surse din apropierea primarului Fritz, nu este pentru prima oară când acesta îi cere directorului de la Colterm, Petre Nenu, să realizeze activități pentru care societatea nu este autorizată sau branșamente în regim de urgență, fără studiu, proiect și aprobări, pentru a inaugura pe repede înainte încă o construcție din oraș. De exemplu, o grădiniță.